Komisjoni otsus,

29. aprill 2004,

millega muudetakse otsust 2002/757/EÜ ajutiste erakorraliste fütosanitaarmeetmete kohta taimekahjustaja Phytophthora ramorum Werres, De Cock & Man in 't Veld sp. nov. ühendusse sissetoomise ja leviku takistamiseks

(teatavaks tehtud numbri K(2004) 1585 all)

(EMPs kohaldatav tekst)

(2004/426/EÜ)

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse nõukogu 8. mai 2000. aasta direktiivi 2000/29/EÜ taimedele või taimsetele saadustele kahjulike organismide ühendusse sissetoomise ja seal levimise vastu võetavate kaitsemeetmete kohta, [1] eriti selle artikli 16 lõike 3 neljandat lauset

ning arvestades järgmist:

(1) 2002. aastal teavitas Ühendkuningriik teisi liikmesriike ja komisjoni taimekahjustaja Phytophthora ramorum Werres, De Cock & Man in t Veld sp.nov. (edaspidi "ohtlik taimekahjustaja") puhangutest oma territooriumil ning selle ohjeldamiseks võetud meetmetest.

(2) Komisjoni otsus 2002/757/EÜ [2] nägi ette, et liikmesriigid peavad ajutiselt võtma erakorralisi fütosanitaarmeetmeid, ennetamaks ohtliku taimekahjustaja sisenemist ühendusse ja levikut ühenduses.

(3) Otsuse 2002/757/EÜ alusel korraldatud ametlike kontrollide tulemusel, ning tuginedes hiljutisele teabele ohtliku taimekahjustaja poolt tekitatud kahju kohta, ilmneb, et ohtliku taimekahjustaja peremeestaimede, käesolevas otsuses määratletud kui "haigusele vastuvõtlikud taimed", loetelu tuleb täiendada.

(4) Otsuses 2002/757/EÜ sätestatud meetmeid ei tuleks kohaldada pealsete ja lõikeokste suhtes, vaid need peaksid piirduma istutamiseks ette nähtud taimedega, mida tuuakse tootmiskohast ühendusse; nimetatud meetmed peaksid samuti laienema Camellia spp. istutamiseks ette nähtud taimedele (välja arvatud seemned).

(5) Vajalikuks on osutunud tagada, et registreeritud tootjad teavitavad oma vastutavaid ameteid ohtliku taimekahjustaja igast ilmnemiskahtlusest või kinnitatud esinemisest.

(6) Samuti on osutunud vajalikuks laiendada liikmesriikide poolt ohtliku taimekahjustajaga nakatumise tõendite osas läbi viidud kontrolle, mis hõlmaks nii kultuur- kui looduslikke taimi.

(7) On asjakohane, et selliste meetmete tulemusi hinnatakse pidevalt ning nimetatud hindamise tulemusi silmas pidades kaalutakse võimalikke edasisi meetmeid. Edasised meetmed peaksid samuti võtma arvesse liikmesriikide poolt antavat teavet ning esitatud teaduslikke arvamusi.

(8) Seepärast tuleks otsust 2002/757/EÜ vastavalt muuta.

(9) Käesoleva otsusega ettenähtud meetmed on kooskõlas alalise taimetervise komitee arvamusega,

ON VASTU VÕTNUD KÄESOLEVA OTSUSE:

Artikkel 1

Otsust 2002/757/EÜ muudetakse järgmiselt:

1. Artikli 1 lõige 2 asendatakse järgmisega:

"2) "haigustele vastuvõtlikud taimed" on järgmised taimed (välja arvatud viljad ja seemned): Acer macrophyllum Pursh, Aesculus californica Nutt., Aesculus hippocastanum L., Arbutus menziesii Pursch., Arbutus unedo L., Arctostaphylos spp. Adans, Camellia spp., Castanea sativa Mill., Fagus sylvatica L., Hamamelis virginiana L., Heteromeles arbutifolia (Lindley) M. Roemer, Kalmia latifolia L., Leucothoe fontanesiana (Steudel) Sleumer, Lithocarpus densiflorus (H & A), Lonicera hispidula (Dougl.), Pieris spp., Pseudotsuga menziesii (Mirbel) Franco, Quercus spp. L., Rhamnus californica (Esch), Rhododendron spp. L. (välja arvatud Rhododendron simsii Planch.), Sequoia sempervirens (D. Don) Endl., Syringa vulgaris L., Taxus spp., Trientalis latifolia (Hook), Umbellularia californica (Pursch.), Vaccinium vitis-idaea Britt., Vaccinium ovatum (Hook & Arn) Nutt. ja Viburnum spp. L."

2. Artikli 3 lõikes 4 asendatakse tekst "Rhododendron spp. taimed, välja arvatud Rhododendron simsii Planch ja Viburnum spp., välja arvatud viljad ja seemned", tekstiga "taimed, mis on ette nähtud Viburnum spp., Camellia spp. ja Rhododendron spp., välja arvatud Rhododendron simsii Planch, välja arvatud seemned, istutamiseks".

3. Artikkel 5 asendatakse järgmisega:

"Artikkel 5

1. Taimi, mis on ette nähtud Vibrunum spp, Camellia spp ja Rhododendron spp., välja arvatud Rhododendron simsii Planch, välja arvatud seemned, istutamiseks, ja mis pärinevad ühendusest, ei tohi viia välja nende tootmiskohast, kui need ei vasta käesoleva otsuse lisa 3. punktis sätestatud tingimustele. Nende taimede tootjad registreeritakse vastavalt nõukogu direktiivi 92/90/EMÜ [3] sätetele.

2. Liikmesriigid tagavad, et registreeritud tootjad teavitavad oma vastutavaid ameteid ohtliku taimekahjustaja igast ilmnemiskahtlusest või kinnitatud esinemisest."

4. Artiklit 6 muudetakse järgmiselt:

a) lõige 1 asendatakse järgmisega:

"1) Liikmesriigid korraldavad oma territooriumil ametlikke kontrolle, sealhulgas nii kultuur- kui looduslike taimede osas, et kindlaks teha, kas esineb tõendeid ohtliku taimekahjustajaga nakatumise kohta.";

b) lõikes 2 asendatakse kuupäev "1. november 2003" kuupäevaga "1. november 2004";

c) lisatakse uus lõige 3:

"3) Liikmesriigid võivad oma territooriumil võtta asjakohaseid meetmeid haigustele vastuvõtlike taimede liikumise ametlikuks kontrollimiseks, et teha kindlaks, kas need vastavad käesolevas direktiivis sätestatud tingimustele."

5. Artiklis 8 asendatakse kuupäev "31. detsember 2003" kuupäevaga "31. detsember 2004".

6. Lisa muudetakse vastavalt käesoleva otsuse lisale.

Artikkel 2

Käesolev otsus on adresseeritud liikmesriikidele.

Brüssel, 29. aprill 2004

Komisjoni nimel

komisjoni liige

David Byrne

[1] EÜT L 169, 10.7.2000, lk 1. Direktiivi on viimati muudetud komisjoni direktiiviga 2004/31/EÜ (ELT L 85, 23.3.2004, lk 18).

[2] EÜT L 252, 20.9.2002, lk 37.

[3] EÜT L 344, 26.11.1992, lk 38.

--------------------------------------------------

LISA

Otsuse 2002/757/EÜ lisa muudetakse järgmiselt.

1. punkti 1a ja punki 2 esimeses lõigus asendatakse tekst "direktiivi 2000/29/EÜ artikkel 7 või 8" tekstiga "direktiivi 2000/29/EÜ artikli 13 lõige 1".

2. Punkt 3 asendatakse järgmisega:

"3. Taimi, mis on ette nähtud Viburnum spp., Camellia spp. ja Rhododendron spp., välja arvatud Rhododendron simsii Planch, välja arvatud seemned, istutamiseks, ja mis pärinevad ühendusest, võib nende tootmiskohast välja viia ainult siis, kui nendega on kaasas taimepass, ning:

a) kui taimed on pärit piirkondadest, kus ohtlikke taimekahjustajaid teadaolevalt ei esine; või

b) kui eespool nimetatud taimedel ei ole tootmiskohas alates viimase täieliku vegetatsiooniperioodi algusest ametlike kontrollide, sealhulgas kahtlaste sümptomite laboratoorse kontrolli käigus, mis korraldatakse vähemalt üks kord asjakohasel ajal taimede aktiivsel kasvuperioodil, leitud märke ohtlikust taimekahjustajast; või

c) kui eespool nimetatud taimedel on tootmiskohas leitud märke ohtliku taimekahjustaja kohta, on ohtliku taimekahjustaja likvideerimiseks võetud asjakohased meetmed, mis hõlmavad vähemalt nakatunud taimede ja nakatunud taimedest 2 m raadiuses olevate haigustele vastuvõtlike taimede hävitamist, ning

i) kõigi haigustele vastuvõtlike taimede puhul 10 m raadiuses nakatunud taimedest, ning mis tahes ülejäänud taimede puhul mõjutatud partiist:

- taimed on nende tootmiskohas kinni peetud, ning:

- iga kolme kuu jooksul on vähemalt kaks korda korraldatud ametlikke lisakontrolle pärast likvideerimismeetmete võtmist taimede aktiivsel kasvuperioodil, ning

- nimetatud kolme kuu jooksul ei ole korraldatud tõrjeid, mis võiksid pärssida ohtliku taimekahjustaja sümptomeid, ning

- kõnealuste ametlike kontrollide käigus tunnistati taimed ohtlikust taimekahjustajast vabaks,

ii) kõiki teisi haigustele vastuvõtlikke taimi on tootmiskohas pärast nakatunud taimede leidmist korduvalt kontrollitud ning taimed on tunnistatud nende kontrollide käigus ohtlikust taimekahjustajast vabaks.";

3. Lisatakse järgmine punkt 4:

"4. Juhul kui leitakse märke ohtlikust taimekahjustajast mis tahes taimel ühenduse piires mujal kui taime tootmiskohas, võtavad liikmesriigid asjakohaseid meetmeid, et vähemalt tõkestada ohtliku taimekahjustaja levikut. See võib hõlmata asjaomase piirkonna tuvastamist, kus meetmeid rakendatakse.".

--------------------------------------------------